
Republika Hrvatska
Općinski sud u Osijek
Europska avenija 7
31 000  Osijek
Poslovni broj: R1 Ob-688/2026-4


U  I M E   R E P U B L I K E   H R V A T S K E

R J E Š E N J E


Općinski sud u Osijeku, po sucu Jadranki Oroz, u izvanparničnom predmetu predlagatelja H., OIB: …, B., …, zastupan po v.d. voditeljici I. B., dipl. iur., protiv I. protustranke M. S., OIB: …, iz Š., …, II. protustranke G. M., OIB: …, iz D., …, III. protustranke mlt. M. S., OIB: …, zastupana po posebnoj skrbnici D. V., dipl. iur., djelatnici Centra za posebno skrbništvo, Podružnica O., i IV. protustranke K. M., OIB: …, iz D., …, odlučujući povodom prijedloga za produljenje mjere obiteljsko-pravne zaštite, izvan ročišta, dana 30. rujna 2026., 


r i j e š i o   j e


I. Roditeljima M. S., OIB: …, i G. M., OIB: …, produljuje se mjera oduzimanja prava na stanovanje s maloljetnim djetetom M. S., OIB: …, te se svakodnevna skrb o maloljetnom djetetu kao i smještaj i dalje povjerava udomiteljskoj obitelji K. M., OIB: …, iz D., …, a gdje je dijete i smješteno.

II. Ova privremena mjera će trajati do pravomoćnog okončanja postupka lišenja prava na roditeljsku skrb roditeljima M. S. i G. M., koji se vodi kod ovog suda pod poslovnim brojem …, ili do drugačije odluke suda ukoliko se okolnosti promjene da ista više nije potrebna.

III. Određuje se ostvarivanje osobnih odnosa mlt. M. S. s roditeljima M. S. i G. M. i to jednom tjedno u trajanju od sat vremena otac i jednom tjedno u trajanju od sat vremena majka, u kućanstvu udomitelja uz prethodni dogovor s udomiteljima i bez mogućnosti odvođenja djeteta iz udomiteljske obitelji.
  
IV. Za vrijeme trajanja mjere roditeljima M. S. i G. M. ne prestaju prava i dužnosti u vezi s ostvarivanjem roditeljske skrbi osim prava na stanovanje s mlt. djetetom i svakodnevne skrbi o djeci, te se obvezuju obavijestiti nadležni Područni ured Hrvatskog zavoda za socijalni rad i sud o svakoj promjeni adrese stanovanja.

V. Žalba ne odgađa pravne učinke rješenja.


Obrazloženje



1. Rješenjem ovog suda poslovni broj … od …. po prijedlogu HZSR, Područni ured B. M. donesena je odluka da se roditeljima  M. S.  i G. M. produljuje mjera oduzimanja prava na stanovanje s njihovim mlt. djetetom M. S., određena rješenjem ovog suda poslovni broj … od ..., da se mlt. M. S. i nadalje povjerava na svakodnevnu skrb udomiteljskoj obitelj L. S., iz K., …, da se mjera izriče u trajanju do godine dana počev od 17. listopada 2025., a ukoliko za to postoje razlozi mjera se može i ukinuti, određeno je  ostvarivanje osobnih odnosa mlt. djeteta M. S. s majkom G. M. svaki utorak u vremenu od 17:00 do 18:00 sati u kućanstvu udomitelja i bez mogućnosti odvođenja djeteta iz udomiteljske obitelji, a osobni odnosi s ocem M. S. će se ostvarivati svake srijede u vremenu od 17:00 do 18:00 sati u kućanstvu udomitelja bez mogućnosti odvođenja djeteta iz udomiteljske obitelji. Za vrijeme trajanja mjere roditeljima ne prestaju prava i dužnosti u vezi s ostvarivanjem roditeljske skrbi osim prava na stanovanje s djetetom i svakodnevne skrbi o mlt. djetetu, da su roditelji dužni osigurati uvjete za povratak mlt. djeteta u obitelj, te obavijestiti nadležni Područni ured Hrvatskog zavoda za socijalni rad i sud o svakoj promjeni adrese stanovanja, te da žalba protiv ove odluke ne odgađa ovrhu.

2.    Nadalje  rešenjem ovog suda poslovni broj: … od ..., izmijenjeno je ranije rješenje poslovni broj: … od ... na način da se mlt. M. S. povjerava na svakodnevnu skrb udomiteljskoj obitelji K. M. iz D., gdje se i smještava te je određeno ostvarivanje osobnih odnosa mlt. M. S. s roditeljima M. S. i G. M. jednom tjedno u trajanju od sat vremena otac i jednom tjedno u trajanju od sat vremena majka, u kućanstvu udomitelja uz prethodni dogovor s udomiteljima i bez mogućnosti odvođenja djeteta iz udomiteljske obitelji, dok u preostalom dijelu ovosudno rješenje broj … od ... ostaje neizmijenjeno. 

3.      Predlagatelj Hrvatski zavod za socijalni rad, Područni ured B. M. je prije isteka roka od godinu podnio prijedlog ovom sudu dana 18. rujna 2026. radi produljenja mjere obiteljsko-pravne zaštite oduzimanja prava roditeljima M. S. i G. M. na stanovanje s mlt. djetetom M. S., te njezin smještaj izvan vlastite obitelji u udomiteljsku obitelj K. M. iz D., uz ostvarivanje osobnih odnosa roditelja s mlt. djetetom, predlažući produljenje mjere do pravomoćnog okončanja postupka lišenja prava na roditeljsku skrb, koji je pokrenut kod ovog suda, a sukladno odredbi članka 158. stavak 2. i članka 485. Obiteljskog zakona („Narodne novine“ broj: 103/2015, 98/2019, 47/2020, 49/23, 156/23 dalje: ObZ-a), te u prilogu dostavlja izvješće o obiteljskoj procjeni i završno izvješće stručnog tima od 17. rujna 2026..

4.      Maloljetnom djetetu M. S., je rješenjem ovog suda broj … od ... imenovan poseban skrbnik u osobi D. V., dipl. iur., djelatnice Centra za posebno skrbništvo, Podružnica O., radi zaštite prava i interesa mlt. djeteta u ovosudnom postupku, a sukladno članku 487. ObZ-a.

5.      O prijedlogu Hrvatskog zavoda za socijalni rad, Područni ured B. M., sud je odlučio nakon što je izvršio uvid u rješenje ovog suda broj … od ... kao i rješenje poslovni broj: … od ..., te izvješće o obiteljskoj procjeni i završno izvješće stručnog tima predlagatelja, od 17. rujna 2026. (str.104-110 spisa).

6.       Na temelju uvida u navedenu dokumentaciju u bitnome je utvrđeno da je mlt. M. S. u dobi od nepunih 17 godina (rođena ...) učenica je Druge srednje škole B. M., zanimanje hotelijersko turistički tehničar, odlična je učenica i školuje se po redovnom programu, urednog je zdravstvenog stanja, želi studirati na Fakultetu za menadžment u turizmu i ugostiteljstvu u O., voli zanimanje koje je odabrala, navela je da želi ostati u udomiteljskoj obitelji K. M., te je upoznata sa značenjem i posljedicama postupka za lišenje prava na roditeljsku skrb, a s čime se slaže, dok roditelji M. S. i G. M. nisu pokazali potrebnu želju, motivaciju i volju za preuzimanjem skrbi o kćeri mlt. M., sa kojom dulje vrijeme ne ostvaruju kontakt, niti se informiraju o djetetu. Ispunjavanjem lista za procjenu razvojnih rizika djeteta utvrđeno je više čimbenika rizika zbog obiteljskih okolnosti i obilježja roditelja od kojih su neki označeni srednjom i visokom razinom – nerazumijevanje razvojnih i emocionalnih potreba djeteta, nasilni odgojni postupci prema djetetu, neprihvaćanje odgovornosti za roditeljstvo, razvojne ishode i ponašanje djeteta, izostanak redovitog kontakta između jednog roditelja i djeteta, prethodne prijave za zlostavljanje i zanemarivanje djece, povijest kontakata sa socijalnom službom zbog narušenih obiteljskih odnosa, nasilja, problema mentalnog zdravlja ili ovisnosti, neprimjerene reakcije na mjere, intervencije i stručnjake socijalne skrbi. Zaključeno je kako postoji srednja razina rizika te bi dijete u kućanstvu roditelja bilo razvojno ugroženo odnosno da postoji veći broj značajnih okolnosti srednjeg ili visokog intenziteta kod roditelja ili u obitelji koje ugrožavaju djetetov psihofizički i socijalni razvoj, te su stoga potrebne intenzivne intervencije i mjere obiteljsko-pravne zaštite koje će žurno otkloniti ili umanjiti razvojne rizike po dijete.

7.    Imajući u vidu sve naprijed navedeno, kao i to da sud o podnesenom prijedlogu za lišenje prava na roditeljsku skrb roditelja u odnosu na mlt. dijete M. S. u predmetu ovog suda poslovni broj … nije u mogućnosti donijeti konačnu odluku do 17. listopada 2026., kada ističe mjera oduzimanja prava na stanovanje s mlt. djetetom (ročište u istom predmetu još nije zakazano), a nakon navedenog dana faktički bi dijete ostalo bez adekvatne skrbi, to je sud zaključio da je osnovan prijedlog predlagatelja da se roditeljima M. S. i G. M. produlji mjera oduzimanja prava na stanovanje s maloljetnim djetetom M. S. do pravomoćnog okončanja postupka lišenja prava na roditeljsku skrb, te da se mlt. dijete povjeri na svakodnevnu skrb udomiteljskoj obitelji K. M. iz D., a gdje je mlt. M. i sada smještena i ne želi se vratiti u primarnu obitelj, jer je to u najboljem interesu mlt. M., njezinu stabilnosti i sigurnosti do donošenja konačne odluke o lišenju prava na roditeljsku skrb, što je u skladu sa člankom 3. Konvencije o pravima djeteta, te člankom 155. stavak 1. točka 2., člankom 158. stavak 2. i člankom 485. stavak 1.  točka 3. ObZ-a. Prilikom donošenja odluke sud je kod određivanja mjere za zaštitu prava i dobrobiti djeteta odredio mjeru kojom se najmanje ograničava pravo roditelja na ostvarivanje skrbi, a određenom mjerom moguće je zaštititi prava i dobrobit mlt. djeteta, te je odlučio kao pod točkom I. i II. izreke rješenja.

8.    Radi zaštite prava mlt. djeteta na ostvarivanje osobnih odnosa s roditeljima, a imajući u vidu njihovu dobrobit, sud je odredio ostvarivanje osobnih odnosa roditelja s mlt. djetetom na način kako je opisano pod točkom III. izreke rješenja, a što je u skladu sa člankom 3. Konvencije o pravima djeteta i člankom 4. Konvencije o kontaktima s djecom, te člankom 153. stavkom 2. ObZ-a.   

9.   Određivanjem navedene mjere protustrankama i roditeljima ne prestaju prava i dužnosti u svezi s ostvarenjem roditeljske skrbi o mlt. djetetu osim prava na stanovanje i s tim u vezi svakodnevne skrbi o mlt. djetetu, uz obvezu da obavijeste nadležni Područni ured HZSR o svakoj promjeni adrese, a temeljem odredbe članka 162. ObZ-a, kako je odlučeno pod  točkom IV. izreke rješenja.

10.     Prilikom donošenja odluke sud nije saslušavao protustranke, jer je ocjenjeno da rasprava nije potrebna budući su odlučne činjenice utvrđene iz priloženih dokaza od strane predlagatelja, slijedom čega je odluka donesena bez održavanja rasprave u smislu odredbe članka 439. ObZ-a

11.    Slijedom navedenog odlučeno je kao u izreci ovog rješenja.

U Osijeku, 30. rujna 2026.
									              Sutkinja	         
     									       Jadranka Oroz







UPUTA O PRAVU NA ŽALBU:
Protiv  ovoga  rješenja  nezadovoljna  stranka  ima  pravo  žalbe  u  roku  od  3 (tri) dana  računajući od dana primitka prijepisa istog. Žalba se podnosi pisano putem ovoga suda na rješavanje nadležnom Županijskom sudu.
Žalba protiv ovog rješenja ne odgađa ovrhu (članak 489. stavak 3. ObZ-a).

DOSTAVITI:
1. Predlagatelju
2. I., II. i IV. protustranci, uz prijedlog
3. D. V., posebnoj skrbnici, uz prijedlog

